Fredag formiddag fyldte eleverne i 9. klasse på Sønderholm Skole ved Nibe helium i en ballon, som blev sendt langt ud i rummet. - Det er en meget stor dag, som vi har ventet tre år på. Vi er den første folkeskole, der går op i "space", siger en af eleverne, Mikkel Pedersen, til TV2/Nord. Under ballonen, som skal stige 36 kilometer op, er der en lille kasse med et videokamera i, så eleverne kan få nogle optagelser af jordens krumning og eventuelt atmosfæren. I kassen vil der også være en GPS, så eleverne kan følge "den flyvende flaskepost", og finde den igen, når den falder ned efter cirka tre en halv time. - Vi har lagt en 10 Euro-seddel i kassen sammen med skolens adresse, hvis finderen ikke vil betale for fragten, siger Cecillie Hovalt Chander, der også går i 9. klasse på Sønderholm Skole. Se en længere reportage fra opsendelsen af ballonen i TV2/Nord klokken 19.30.

Referat:
En 9. klasse på Sønderholm Skole ved Nibe vil have deres helt eget bevis på, at jorden ikke er flad som en pandekage. Så i dag sendte de en stor ballon op som skal filme jordens krumning.